Žiga, Peter, minister životného prostredia SR (2015-02-03):
Ďakujem pekne. Vážený pán predseda, vážené panie poslankyne, vážení páni poslanci, Ministerstvo životného prostredia Slovenskej republiky predkladá vládny návrh zákona o odpadoch a o zmene a doplnení niektorých zákonov v zmysle Plánu legislatívnych úloh vlády na rok 2014 a tiež v nadväznosti na Programové vyhlásenie vlády na roky 2012 až 2016. Platný zákon č. 223/2001 o odpadoch a o zmene a doplnení niektorých zákonov v znení neskorších predpisov bol viac ako tridsaťkrát novelizovaný a do jeho textu bolo prevzatých desať smerníc vrátane ich zmien a dodatkov. V dôsledku toľkých zmien niektoré ustanovenia stratili svoje opodstatnenie a pri zavádzaní nových povinností dochádzalo k ťažkostiam pri aplikácii. Slovenská republika je dlhodobo na chvoste európskych krajín v oblasti triedeného zberu. Nie je dlhodobo únosné, aby sme takmer tri štvrtiny odpadu odvážali na skládky. Je to obrovská záťaž pre životné prostredie a pre budúce generácie. Po štrnástich rokoch ministerstvo životného prostredia po dlhej odbornej diskusii pripravilo návrh úplne nového zákona o odpadoch. Prináša koncepčnú zmenu systému, ktorá nadviaže na najnovšiu európsku legislatívu a jej hlavné ciele, ktoré už súčasný zákon plniť nedokáže. Hlavný cieľom nového zákona o odpadoch je, aby sa viac odpadu separovalo a recyklovalo a menej ho skončilo na skládkach. Zákon prinesie dôraz na transparentnosť vzťahov, spravodlivosť a adresnosť v oblasti odpadového hospodárstva. Slovenská republika sa inšpirovala systémom, ktorý už úspešne funguje vo vyspelých krajinách Európskej únie a prináša rozšírenú zodpovednosť výrobcov a dovozcov za výrobok od jeho výroby až po jeho spracovanie ako odpadu. Platí to napríklad pre obaly ako plasty, papier a sklo, ale aj elektrozariadenia, batérie a akumulátory, vozidlá, neobalové výrobky, ktoré končia v komunálnom odpade, a pneumatiky. O vytriedený odpad sa na vlastné náklady postarajú nové organizácie zodpovednosti výrobcov a obce budú zodpovedať len za zvyšný, tzv. zmesový odpad. V praxi to bude znamenať výrazne nižšie náklady pre obce a vyššiu motiváciu obyvateľov separovať. Tým sa otvára priestor na zníženie poplatkov za odpad pre občanov. Návrh zákona súčasne zakazuje, aby už vytriedený odpad skončil na skládkach. Návrhom na zrušenie Recyklačného fondu odstraňujeme dvojkoľajnosť existujúceho systému. V súčasnosti vedľa seba existujú systém platenia poplatku do Recyklačného fondu za vybrané komodity a systém rozšírenej zodpovednosti výrobcov pre obaly, batérie a akumulátory a elektrozariadenia, kde výrobcovia takisto platia príspevky. Táto dvojkoľajnosť v konečnom dôsledku výrobcom predražuje celé nakladanie s vybranými druhmi odpadov, o ktoré sú povinní sa postarať. Recyklačný fond už naplnil svoje historické poslanie a podporil vznik recyklačného priemyslu. Súčasťou nového zákona je aj príprava nového informačného systému odpadového hospodárstva, ktorým zabezpečíme významne väčšiu transparentnosť materiálových tokov odpadov a uľahčíme kontrolovateľnosť jednotlivých subjektov nakladajúcich s odpadmi. Návrh zákona prináša aj výraznú zmenu, keď sprísňuje podmienky a kontrolu výkupu kovového odpadu. V prípade nezákonne umiestneného odpadu, tzv. čiernych skládok, návrh zákona zvyšuje právomoci polície a zavádza prísnejšie postihy pre tých, ktorí znečisťujú životné prostredie. Návrh zákona vychádza z legislatívneho zámeru zákona o odpadoch, ktorý bol schválený vládou 3. júla 2013. Návrhom zákona sa zabezpečuje aj transpozícia smernice Európskeho parlamentu a Rady 2012/19 EÚ o odpade z elektrických a elektronických zariadení a smernica Európskeho parlamentu a Rady 2013/56, ktorou sa mení smernica Európskeho parlamentu a Rady 2006/66 o batériách a akumulátoroch a použitých batériách a akumulátoroch. Návrh zákona bol predmetom vnútrokomunitárneho pripomienkového konania, v rámci ktorého vzniesla Európska komisia štyri pripomienky. Po vyhodnotení tohto pripomienkového konania bol návrh zákona upravený v zmysle požiadaviek Európskej komisie a vykonali sa jeho legislatívne a technické úpravy. Európska komisia aj na ďalšom rokovaní po schválení návrhu zákona vládou Slovenskej republiky podporila a ocenila princípy a filozofiu nového zákona súvislosťami a prioritami Európskej únie, ako aj pri odstraňovaní nedostatkov v legislatíve Európskej únie. Návrh zákona sa na rokovanie Národnej rady Slovenskej republiky predkladá s rozporom so Združením miest a obcí v prípade nezákonne umiestneného odpadu, tzv. čiernych skládok. Rezort životného prostredia je presvedčený, že najviac možností, ako sa s týmto problémom vysporiadať, má samospráva, tak ako je to aj v súčasnosti. Likvidáciu tejto záťaže pre životné prostredie chce rezort podporiť čerpaním prostriedkov z environmentálneho fondu. Ministerstvo dáva do pozornosti v nadväznosti na zavedenie povinnosti triedeného zberu kuchynských odpadov novelu zákona 343/2012 v súvislosti s finančným zaťažením prevádzkovateľov školských stravovacích zariadení potrebu uvoľnenia financií zo štátneho rozpočtu na pokrytie týchto povinností. Keďže tomuto zákonu predbiehala alebo predchádzala široká diskusia, odborná, laická, na úrovni pracovnej skupiny, ktorú sme zriadili na ministerstve životného prostredia, hovorili sme o tomto zákone vyše roka. V rámci tejto pracovnej skupiny boli združení zástupcovia priemyslu, vedy, miest a obcí, tretieho sektora, veľa vecí a veľa otázok sme diskutovali v rámci toho jeden a pol roka a všetky sme sa snažili zapracovať do tohto zákona. Nehovorím, že je tento zákon úplne bezchybný a som pripravený aj na niektoré pozmeňovacie návrhy, ktoré môžu vzniknúť a ktoré vznikajú priebežne, alebo niektoré vylepšenia tohto zákona. Ale v zásade odmietam návrhy zákona, resp. návrhy pozmeňovákov také, ktoré by významným spôsobom menili princíp tohto zákona. Ďakujem za pozornosť. Verím, že ho podporíte.